漢族

漢族係中國主體民族，乃至係大中華地區嘅代表民族。其文化喺中國以至東亞影響深遠。漢族佔咗中華人民共和國、中華民國人口嘅大部份，此外喺星加坡、聖誕島佔好大比重，同時喺東南亞、北美等世界各地都有分佈。目前漢族人口大概係14億左右，佔全世界人口20%左右，係世界上人口最多嘅族群。雖然係中國嘅主體民族，不過元、清兩代，漢族喺中國係畀異族統治嘅。

喺中華人民共和國嘅官方定義度，漢族同另外55個少數民族組成咗中華民族。漢族分佈好廣、人口好多，地跨中國南北，大到南北中國嘅漢族喺遺傳上係有唔同嘅，噉係因爲喺歷史上一直有「漢化」現象，結果有好多外族就噉樣同化成漢族，所以南北漢人嘅相貌差異會幾明顯，同時漢族又分成好多個民系。

關於漢族係幾時形成就有得詏，有啲會從文明傳承睇，認爲起碼秦漢時就形成，之後並透過漢化不斷吸納異族而膨脹，甚至可以追溯到先秦上古；亦有學家從現代漢文化嘅成型睇，認爲漢族係明清之際先形成，最起碼係作爲現代民族嘅漢族，因爲吸納異族文化時亦變動咗原先嘅漢文化。而「漢」作爲民族名喺20世紀之前係唔多用嘅，經歷咗民族主義、共產主義等等思潮，先至推廣開、重成爲官方名。而早出埠、避過咗呢啲思潮嘅老趟唐人，反而係自稱爲「唐」。而喺之前，用得更多嘅係「華夏」，同時喺唔同嘅歷史當中嘅唔同地方，對「漢人」、「華夏」嘅定義都有差異。

攷